মুসলমানের জীবনে যেটি অপরিহার্য তা হলো আল্লাহর পক্ষে সাক্ষ্যদান। এ সাক্ষ্য সত্য বা হক্বের পক্ষে। এ কাজ আজীবনের। ইসলামী পরিভাষায় এটিই হলো শাহাদাহ। মুসলিম হতে আগ্রহী প্রতিটি ব্যক্তিকে এ কালেমায়ে শাহাদাহ পাঠ করতে হয়। এ কালেমা পাঠ ছাড়া কেউ মুসলমান হতে পারে না। মুসলমানের জীবনে সকল বিপ্লবের উৎস হলো এটি। শাহাদাহ শব্দের অর্থ সাক্ষ্য দেওয়া। তাকে সাক্ষ্য দিতে হয়, আল্লাহ ছাড়া কোন উপাস্য নেই এবং রাসূলে পাক হযরত মহম্মদ (সাঃ) হচ্ছেন তাঁর গোলাম ও রাসূল। বস্তুতঃ শাহাদার মধ্য দিয়ে মুসলমান রূপে তার যাত্রা শুরু হয়। সে পায় সঠিক লক্ষ্য, বাঁচবার সঠিক পথ ও সঠিক এজেন্ডা। আল্লাহর নিবেদিত গোলাম ও তাঁর পক্ষে সাক্ষ্যদানের চেয়ে ব্যক্তির জীবনে যে উচ্চতর কোন মর্যাদা ও মিশন নেই সে চেতনাও তখন বদ্ধমূল হয়।